Výkonný výbor SAZ: O osude šampionátov mladšieho žiactva rozhodne odborná diskusia
Výkonný výbor na utorkovom rokovaní v Novej Dubnici zatiaľ pozastavil definitívne zrušenie slovenských šampionátov mladšieho žiactva v kategórii jednotlivcov. Halový sa síce neuskutoční – namiesto neho budú 23. februára M-SR vo viacboji s výrazne väčším počtom pretekárov ako doposiaľ – no o osude letných majstrovstiev SR jednotlivcov sa rozhodne až na základe pripravovanej odbornej diskusie telovýchovných expertov, zainteresovaných trénerov a predstaviteľov klubov. M-SR mladšieho vo viacbojoch vonku ostávajú zachované.
"O tejto téme sme diskutovali celý rok, objavovali sa rôzne názory. Vzhľadom na predčasnú akceleráciu mnohých detí, enormný tlak trénerov a neraz aj rodičov na výkony, na delegátov zväzu, ktorí vyberali účastníkov šampionátov mladšieho žiactva, navrhla komisia mládeže zrušenie celoslovenského šampionátu. Ani v okolitých krajinách národné majstrovstvá v tejto vekovej kategórii neorganizujú, u nás sme ich skúšobne zaviedli len pred tromi rokmi," vysvetľoval rozhodnutie predseda komisie mládeže Martin Illéš.
Keďže návrh vyvolal búrlivé negatívne reakcie, vedenie SAZ rozhodlo, že v najbližších mesiacoch zorganizuje niekoľko stretnutí na túto tému. "Nech každý položí na stôl racionálne argumenty za alebo proti. Sme pripravení počúvať argumenty zástancov zachovania, musí však ísť o odbornú debatu, nie pocitovú," pripomenul šéftréner SAZ Martin Pupiš. Definitívne rozhodnutie, čo so šampionátmi jednotlivcov mladšieho žiactva, by malo padnúť do konca marca budúceho roka.
Generálny sekretár SAZ Vladimír Gubrický informoval o aktuálnom stave zväzového rozpočtu: "Na účte máme 741 000 eur, do klubov v rámci rozdelenia financií z povinných 15 percent pôjde ešte asi 224-tisíc, ďalšiu značnú položku tvoria odmeny pre kluby, trénerov, pretekárov, takže nemali by sme mať problém s vyčerpaním financií do konca roka."
Generálny sekretár apeloval na kluby, organizátorov podujatí aj atlétov, aby čo najskôr dodali doklady na vyúčtovanie. "Časovo je tento proces náročný, musíme skontrolovať a zaúčtovať tisícky dokladov. Verím, že sa naplní optimistický scenár a všetko stihneme do 20. decembra. Z roka na rok je táto administratíva náročnejšia, preto uvažujeme o posilnení ekonomického úseku sekretariátu," skonštatoval Vladimír Gubrický a poukázal aj na problematické čerpanie financií jednotlivými sekciami disciplín, niektoré neminuli ani cent.
"Pri tvorbe rozpočtu na rok 2018 sme dostali mnoho žiadostí na rôzne rozvojové projekty, no zrealizovalo sa minimum. Najaktívnejšia bola skokanská sekcia, najmä Michal Škvarka a Róbert Piaček, asistenti šéftrénera skokov Rada Dubovského. Sústredenie zorganizovala i šprintérska sekcia Tomáša Benka," podotkol šéftréner Martin Pupiš. "Do budúcnosti budeme hľadať zrejme iný model financovania týchto aktivít, tento sa zjavne neosvedčil."
Výkonný výbor odsúhlasil zmenu v rozpočte, keď z položky na behy mimo dráhy presunul na dovybavenie štadiónov ďalších 10 000 eur. takisto schválil niektoré zmeny v predbežnej termínovej listine na rok 2019, limity na marcové halové ME v Glasgowe i Európsky pohár vo vrhoch v Šamoríne.
Chodecké šampionáty v hale sa uskutočnia na dvoch miestach – staršie žiactvo a juniori budú súperiť o domáce tituly 4. januára v Banskej Bystrici, dorast a dospelí 27. januára v Bratislave. Známe sú aj termíny M-SR behov mimo dráhy: 30. marca bude šampionát v cestnom behu na 10 km v Strážskom, 7. apríla v polmaratóne v Bratislave, 27. apríla v behu na 10 000 m na ovále v Kysuckom Novom Meste a v maratóne 6. októbra v Košiciach. O dejisku krosového šampionátu sa ešte rozhodne medzi Novými Zámkami a Rožňavou.
Na halové ME v Glasgowe budú platiť vstupné limity Európskej atletiky (EA), SAZ však ešte dáva špeciálnu možnosť aj nelimitárom do 25 rokov. "Takéhoto pretekára adekvátnej výkonnosti navrhneme do nominácie len vtedy, ak v danej disciplíne nebudeme mať limitára EA. O jeho účasti v Glasgowe však definitívne rozhodne technický delegát európskeho šampionátu podľa počtu pretekárov prihlásených na disciplínu," vysvetlil zväzový šéftréner Martin Pupiš.
Prezident SAZ Peter Korčok na rokovaní VV vyzdvihol vysokú úroveň nedávneho slávnostného gala večera Atlét roka 2018, o ktorý bol obrovský záujem, a šéf organizačnej komisie Peter Filo informoval o stave prestupov v jesennom termíne. "Dostali sme 231 žiadostí, približne tretina je bezproblémová, vo väčšine ďalších sa ešte čaká na vyjadrenie materských klubov. Prestupy uzavrieme 25. novembra," dodal Filo.
Vladimír Gubrický informoval výkonný výbor o minulotýždňovej inšpekcii EA v dejisku budúcoročného Európskeho pohára vo vrhoch v Šamoríne. "Projektový manažér EA Daniel Pereira nás pochválil za výrazne nadštandardný stav príprav v porovnaní s predošlými ročníkmi v iných mestách," skonštatoval generálny sekretár.
SAZ pre vrhačský EP pripravil dve školenia rozhodcov – na prvom v Martine sa ich zišlo 28, na druhé najbližší víkend v Trnave sa prihlásilo 40. Nedávno SAZ v Banskej Bystrici školil aj trénerov – najnižší, I. stupeň, absolvovalo 30 záujemcov, kvalifikáciu si na II. stupeň zvýšilo 19 koučov.
VV schválil novelizáciu smernice o odmenách funkcionárov podujatí SAZ, čo bude v praxi znamenať približne 30-percentný nárast financií pre túto oblasť na podujatie. Do SAZ prijali tri nové kluby – Atletický oddiel Partizánske, Deti v pohybe Šamorín a OZ rodičov pri ZŠ Zlatá 2 Rožňava.
V rámci výjazdového rokovania sa členovia VV SAZ stretli so zástupcami klubov z považského regiónu (Sparta a Olympia Považská Bystrica, Slávia ŠG Trenčín, AK Spartak Dubnica). Debatovalo sa najmä o zásadách rozdeľovania 15 povinných percent z rozpočtu na mládež a o rekonštrukcii štadiónov. "V Dubnici bude o rok, nanajvýš dva, už kritická situácia," skonštatoval zástupca Spartaka Dubnica Peter Račkovič a požiadal Petra Korčoka, aby sa zväzoví funkcionári zúčastnili na rokovaniach s dubnickou radnicou ohľadne modernizácie oválu a sektorov na mestskom štadióne. "Vieme dobre, aký význam má Dubnica a jej štadión pre slovenskú atletiku. Určite sa budeme snažiť v rámci našich možností pomôcť," zdôraznil Korčok. Šéf dubnického klubu Rastislav Hrbáček informoval, že Spartak oslávi v budúcom roku 75. výročie vzniku a pri tejto príležitosti by chcel zorganizovať slovenský seniorský šampionát.
(GB)